An tSeachtain Ghuí le hAontacht Chríostaí 2022
Seirbhís eile
Crochtar píosa éadaigh dhubhghoirm, nó píosa mór páipéir dhubhghoirm, ar mhaithe le spéir na hoíche a thabhairt chun cuimhne, agus cuirtear réalta mhór ar bharr an éadaigh sin. Cuirtear réaltaí páipéir ar fáil do na hadhraitheoirí, agus tugtar cuireadh dóibh teacht i láthair agus a gcuid réaltaí a chur ar an éadach. (Is féidir teacht ar ghreamáin bhuí i bhfoirm réalta go forleathan.)
An réamhrá agus an cuireadh chun adhartha
Is ón Meánoirthear a tháinig ár smaoineamh le haghaidh phaidir an lae inniu – an chuid sin de Chorp Críost a bhfuil baint gheografach aige le scéal tagtha na Saoithe. Léiríonn na Saoithe aontacht i measc na náisiún dúinn, an aontacht a theastaigh riamh ó Dhia. Ó thíortha agus ó chultúir i gcéin a thaistil siad, an fuadar céanna fúthu triúr go bhfeicfidís an rí nuashaolaithe agus go gcuirfidís aithne air. Tugann an fuadar seo iad go dtí an teach beag úd i mBeithil ar mhaithe le gníomhartha simplí ar leith a chur i gcrích: ómós a dhéanamh agus bronntanais a thabhairt. Inár sochaí ilchultúrtha féin chomh maith, is féidir roinnt den saibhreas céanna a aithint.
Ag an am seo den bhliain, d’fhéadfadh sé go bhfuil cuid dínn ann a ritheann sé leo go bhfuil forbairt tar éis teacht ár an tslí a n-adhraimid seachas mar a bhíodh le linn laethanta an chliabháin agus scéal seo na Saoithe a thaistil ón aird thoir. Ach iarrann ár ndeirfiúracha agus ndeartháireacha sa Mheánoirthear orainn díriú isteach ar an scéal seo. Agus sinn in éineacht leo, ag taisteal taobh leis na Saoithe, tagaimis aghaidh ar aghaidh lenár nDia, in éineacht le chéile i gCríost. Go dtuga ár n-adhradh lúcháir agus iontas dúinn agus go lige sé dúinn dul i ngleic lena leithéid agus sinn ag dul chun cinn ar ár n-aistear creidimh féin.
Tagaimis le chéile i láthair Dé, le buíochas aagus le lúcháir.
Iomann: Lord of the Church
Ceannaire:	Le linn na seirbhíse seo, éistfimid le focail amach as Matha 2:1-12. 
Díreoimid isteach ar thús an scéil:
Léitheoir:  	Matha 2, véarsaí 1 agus 2 
Nuair a bhí Íosa saolaithe i mBeithil Iúdáia in aimsir Héaróid rí, tháinig saoithe ón aird thoir go dtí Iarúsailéim ag fiafraí: “Cá bhfuil an leanbh seo atá saolaithe, Rí na nGiúdach? Mar chonaiceamar a réalta ag éirí, agus thángamar ag déanamh ómóis dó.”
Ceannaire: 	Chonaic na Trí Ríthe an réalta agus chuaigh sí chomh mór sin i bhfeidhm orthu gur fhág siad gach rud ina ndiaidh, an domhan á shiúl acu d’fhonn í a leanúint, go dtiocfaidis ar an bpáiste dár threoraigh an réalta.
[bookmark: _Hlk72489178]Inár saol féin freisin, iarrann Dia freisin orainne leanúint don réalta. Nuair a tháinig sibh ar dtús, tugadh réalta pháipéir daoibh. Bíodh na réaltaí in bhur lámh agaibh. Agus na réaltaí inár lámh againn, glacaimis an t-am le cuimhneamh ar ár n-aistear pearsanta féin i dtreo Íosa agus i dtreo a bheith inár ndeisceabail. Seans maith go bhfuaireamar spreagadh ó tharla eachtra dúinn nó ó dhuine inár saol, spreagadh a thug orainn aird a thabhairt ar iarraidh Dé. Tabharfaidh cuid dínn níos mó ná aon réalta amháin faoi deara, níos mó ná iarraidh amháin, agus beidh na rudaí seo ar fad ag cur le caidreamh níos doimhne le hÍosa. Seasadh do réalta pháipéir do do lóchrann féin. Agus mura féidir leat réalta a aithint in aon chor, b’fhéidir go seasódh do réalta pháipéir féin don fhonn atá ort teacht i gcóngar do Dhia.
Ceannaire eile: 
Glóir don Athair Uilechumhachtach, d’fhoilsigh tú tú féin trí do chruthú agus d’iarr tú ar gach pobal cruinniú lena chéile i do láthair. Chonaiceamar réalta Íosa inár saol féin agus thángamar chun é a adhradh faoi mar a rinne na Saoithe. Tugaimid sinn féin dó inniu agus iarraimid láithreacht an Sprioraid Naomh inár measc.
Agus sinn ag guí inniu le haontacht na hEaglaise, bímís féin agus ár gcuid pobal inár lóchrann lena dtreoraítear daoine eile chuig Íosa an slánaitheoir.
Cách:	“Tarraing le chéile sinne atá tar éis teacht ó gach cúinne dár bpobal le tú a adhradh, a rí neamhaí, Áiméan.”
Léitheoir:	Matha 2, véarsaí 3 go 6: 
Nuair a chuala Héaród rí an méid sin, bhí sé corraithe, agus Iarúsailéim go léir mar an gcéanna. Thionóil sé le chéile uachtaráin na sagart agus scríobhaithe an phobail, agus d’fhiafraigh díobh cén áit a raibh an Críost le saolú. D’inis siad dó: “I mBeithil Iúdáia: óir sin é atá sa scríbhinn ón bhfáidh: 
‘Thusa, a Bheithil, i dtalamh Iúdá,
níl tú baol ar an té is lú i measc prionsaí Iúdá, 
óir is asat a thiocfaidh ceann urra 
a bheidh ina aoire ar mo phobalsa, Iosrael.’

Ceannaire:	Tháinig luacht chuardaithe an Tiarna a fhad seo agus iad faoi stiúir mhórgacht na cruinne. Ach chun a gceann scríbe a bhaint amach, is gá cabhair daoine eile chomh maith le stiúir agus le léargas na Scrioptúr. Is mar seo a leanas a chuirtear a dtuiscint ar bhriathar Dé in iúl: “is lóchrann do mo chosa do bhriathar; is solas do mo chosán é”. [Salm 119:105]
Cách:		“A Thiarna, gabhaimid buíochas leat, 
buíochas as ucht na ndaoine a chabhraigh linn ar ár dturas chugat.
A Thiarna, déanaimid tú a adhradh,
le do Spiorad Naomh, chuir tú solas inár mbóthar ina raibh an t-anord agus an t-amhras ann.”

Iomann: Brother, sister, let me serve you – Richard A M Gillard
Léitheoir:	Matha 2, véarsaí 7 agus 8:
Ansin chuir Héaród fios ar na saoithe os íseal agus fuair tuairisc uathu ar an am a bhfacthas an réalta. Chuir sé go Beithil iad ansin agus dúirt: “Imígí agus cuirigí fiafraí ghéar ar an leanbh. Nuair a bhíonn sé faighte agaibh, cuirigí scéala chugam chun go rachainn féin ann ag déanamh ómóis dó.” 
Ceannaire:	Agus sinn ag taisteal, casaimid ar dhaoine nach bhfuil dea-rúin acu agus níl éalú as an méid sin. Iarradh ar na Saoithe dul a fhad le pasáistí rúnda na cumhachta chun bualadh le Héaród. Ach níl ó Héaród ach cosaint a thabhairt dá leasanna féin agus scrios a dhéanamh ar aon rud a bhagródh orthu sin. Bíonn orainn a bheith ag éisteacht le glórtha agus le ráitis lena gcuirtear i gcéill meas ar an maith, ach ar glórtha agus ar ráitis iad a bhíonn scriosach sa deireadh thiar thall.
Cách:		“a Thiarna, rinneamar dochar dár mbaile go léir
de dheasca ár síorchaithimh.
Fearacht Héaród, féachaimid le cosaint a thabhairt dár bpáláis
in ionad saibhreas na dínite daonna a roinnt.
Cuir solas inár mbóthar
agus sinn ag cuardach an bhealaigh i dtreo todhchaí a bheidh níos fearr dúinn go léir.”
Rogha eile seachas an phaidir seo ná tréimhse chiúnais a chur ar bun, tréimhse ina n-iarrfadh ceannaire ar an bpobal díriú isteach ar an líne ‘dochar dár mbaile go léir de dheasca ár tsíorchaithimh’.
Iomann: 	Lord Jesus Christ, your light 
[Jésus le Christ] (Taizé)
Léitheoir:	Matha 2: véarsaí 9 go 10
Nuair a chuala siad caint an rí, d'imigh siad leo. Agus an réalta, a bhí feicthe acu roimhe sin ag éirí, ghluais sí rompu go dtí gur stad sí os cionn na háite ina raibh an leanbh. Nuair a chonaic siad an réalta, bhí áthas an-mhór orthu.
Ceannaire eile:
A Dhia, a Athair neamhaí, gabhaimid buíochas leat as bronntanas na lúcháire inár saol féin agus i saol gach duine a bhfuil eolas acu ort agus grá acu duit. Ag taisteal i dtreo na haontachta Críostaí atáimid, agus guímid go mbeidh fianacht lonrach lúcháireach mar thoradh ar ár saol lena chéile agus go spreagfar daoine eile le haithne a chur ar Chríost tríd an bhfianacht sin.
Cách:		Molaimid Dia, aontaithe sa lúcháir.
Léitheoir:	Matha 2, véarsaí 11 agus 12
Agus ar dhul isteach sa teach dóibh, chonaic siad an leanbh le Muire a mháthair, agus d'umhlaigh siad go talamh ag déanamh ómóis dó. Agus d'oscail siad a gcistí agus d'ofráil siad tabhartais dó, ór agus túis agus miorra. Agus ó fuair siad foilsiú i mbrionglóid gan dul ar ais go dtí Héaród, ghabh siad bóthar eile abhaile chun a dtíre féin.
Ceannaire:	Téann siad isteach sa teach beag agus féachann siad aghaidh ar aghaidh ar an té a bhí a gcroíthe a chuardach. Déanann siad adhradh agus, a dtaisce á hoscailt acu, tugann siad a mbronntanas uathu. Tar éis do na Saoithe bualadh leis an Slánaitheoir, filleann siad ar a dtíortha ar mhalairt slí. Faighimis spreagadh ar an tslí chéanna ón gcomaoin a roinnimid inár bpaidir le chéile, an spreagadh le filleadh de bhóthar eile ar ár ngnáthshaol, ar ár n-eaglaisí, agus ar ár ndomhan, ach iad athraithe tar éis dúinn bualadh leis an Tiarna.
Is féidir am a chur ar leataobh anseo le haghaidh searmanas nó homaile más inmhianaithe nó tréimhse chiúnais, le ceol ciúin nó gan aon cheol

Idirghuí roghnach:
Le creideamh agus le hiontaoibh, is ag guí a thagaimid os comhair Dé, an tAthar, an Mhic agus an Spioraid Naomh:
Léitheoir 1:	Anoir a tháinig na Saoithe agus iad ag déanamh ómóis agus ag tabhairt bronntanas uathu óna gcultúir agus óna dtíortha féin. Guímid inniu le pobail Chríostaí ar fud an domhain a mbaineann éagsúlacht leo ó thaobh an adhraithe agus na dtraisiún de: a Thiarna, caomhnaigh na cistí seo, go háirithe in áiteanna ina bhfuil láithreacht agus marthanas na hEaglaise faoi bhagairt ag an bhforéigean agus an daorsmacht.
Cách: 			A Thiarna, éist lenár bpaidir 
Léitheoir 2:	Cuid de luathbhlianta shaol an Tiarna ab ea na sléachtanna a rinneadh de réir ordú ón Tíoránach Héaród. Guímid leis na páistí a mhaireann in áiteanna ar fud an domhain ina bhfuil foréigean go fóill i réim. A Thiarna, spreag sinn lenár gcuid oibre a dhéanamh gan stopadh go deo de chosaint a thabhairt don dream atá thíos agus don dream atá imeallaithe.
Cách: 			A Thiarna, éist lenár bpaidir 
Léitheoir 3:	Tar éis chuairt na Saoithe, b’éigean don teaghlach ríoga teitheadh, agus rinneadh teifigh díobh i dtír na hÉigipte. Guímis le gach duine a díbríodh sa tslí seo: a Thiarna, cabhraigh linn óstaíocht a thabhairt do dhaoine a cuireadh dá mbailte, agus múscail ionainn an fháilte lena tabhairt dóibh siúd a bhfuil tearmann sábhailte á lorg acu.
Cách: 			A Thiarna éist lenár bpaidir 
Léitheoir 1:	Fógráíodh breith Íosa mar dhea-nuacht don chine daonna go léir. Guímid ar son ár n-iarrachtaí féin le síocháin agus le hidirphlé a dhéanamh le creidimh eile: a Thiarna, tabhair dúinn an umhlaíocht agus an fhoighne le siúl in éineacht le pobail eile agus le meas a léiriú orthu.  
Cách: 			A Thiarna éist lenár bpaidir 
Léitheoir 2:	Ar bhóthar eile a d’fhill na Saoithe ar a mbaile. A Thiarna, cabhraigh linn teacht ar bhealaí eile agus ar bhealaí cruthaitheacha le leanúint duit agus le fianacht a dhéanamh ort chun go gcreidfidh an saol go léir ionat.
Cách: 			A Thiarna éist lenár bpaidir 
Fillfimid anois ar an réalta, ar siombail í a sheasann do na bronntanais a thugaimid féin d’Íosa óg.
Ceannaire: 	Ag tús na seirbhíse dúinn inniu, iarradh orainn breith ar ár réaltaí, cuimhneamh ar ár n-aistear pearsanta i dtreo Íosa, i dtreo a bheith inár ndeisceabail, eachtra nó duine a spreag sinn a thabhairt chun cuimhne arís. Nó b’fhéidir nach bhfuil ann ach gur ligeamar don réalta seasamh don rún atá againn teacht níos cóngaraí fós do Dhia.
Féach arís ar do réalta agus an uair seo iarr an grásta agus an neart le bheith i do thionchar chun feabhais. B’fhéidir nach n-iarrfá ach an deis a bheith taobh le duine atá i ngátar faoi láthair, agus do chuid tacaíochta a thabhairt don duine sin. Nó b’fhéidir nach n-iarrfá ach go ndaingneofaí do rún maidir le leanúint don daltachas.
Glac sos le tús a chur le ceol ciúin, b’fhéidir, agus féadfaidh an ceannaire leanúint ar aghaidh, an ceol sa chúlra:
Thug na Saoithe óir, túis, agus miorra, agus thug siad uathu go fonnmhar iad, á mbronnadh ar Íosa óg. Iarrann Dia an rud céanna oraibhse agus ormsa. Bíodh bhur réalta ina siombail den mhéid is féidir a thabhairt uaibh, léireoidh sí cé sibh féin. Is féidir le Críost feidhm a aimsiú dúinn go léir agus an grásta a thabhairt dúinn lena mbeimid mar shalann agus mar sholas inár ngnáthlaethanta, mar sin nuair atá sibh féin réidh, tagaigí aníos, agus sínigí bhur réaltaí chun na spéire.
Leanfar den cheol ciúin go dtí go bhfillfidh gach duine ar a áit féin arís. Iarrann an ceannaire ar gach duine éirí ina sheasamh d’fhonn iomann a chanadh ansin.
Iomann We Three Kings
– John Henry Hopkins
Ceannaire:	Osclaímid ciste ár mbuanna, cuirimid iad ar obair ar son chorp Chríost, agus guímis go dtaga Ríocht Dé agus go ndéanfar a thoil;
Ár n-athair, atá ar neamh, go naofar d’ainm,
go dtaga do ríocht, go ndéantar do thoil ar an talamh, 
mar a dhéantar ar neamh. Ár n-arán laethúil tabhair dúinn inniu.
Maith dúinn ár bhfiacha,
mar a mhaithimidne dár bhféichiúna féin,
agus ná lig sinn i gcathú, ach saor sinn ó olc.
Óir is leatsa an ríocht agus an chumhacht agus an ghlóir. Trí shaol na saol. Áiméan. 
Seoladh agus Beannacht
Ceannaire: 	Téigí anois agus caithigí bhur saol in bhur bpáistí an tsolais.
Cách: 	Bíonn toradh an tsolais le feiceáil san uile shórt maitheasa agus fíréantachta agus fírinne.
Ceannaire: 	Ná glacaimis aon pháirt i saothar neamhthorthúil an dorchadais.
Cách: 		Dúisítear ónár gcodladh sinn agus lonróidh Críost orainn.
Ceannaire: 	Go raibh an pobal go léir faoi shíocháin, bígí go daingean in bhur ngrá don Athair Dia agus don Tiarna Íosa Críost. Grásta do chách a bhfuil grá síoraí acu dár dTiarna Íosa Críost.
Cách:		Áiméan. Moladh le Dia.
Iomann deiridh: Shine Jesus Shine
(Graham Kendrick)
Sa véarsa deireanach, iarr ar na hadhraitheoirí casadh timpeall le féachaint amach ar an mbealach amach, ba cheart iad a bheith oscailte chun deis a thabhairt do dhaoine féachaint amach agus a chur i gcuimhne dóibh féin go bhfuilimidne le bheith mar lóchrann sa dorchadas. 
[beidh an chuid seo den searmanas ag brath ar chúrsaí aimsire!]


Aguisín
TÉACS ÓN mBÍOBLA NAOFA INA IOMLÁINE: Matha 2:1-12
1 Nuair a bhí Íosa saolaithe i mBeithil Iúdáia in aimsir Héaróid rí, tháinig saoithe ón aird thoir go dtí Iarúsailéim, 2 ag fiafraí: “Cá bhfuil an leanbh seo atá saolaithe, Rí na nGiúdach? Mar chonaiceamar a réalta ag éirí, agus thángamar ag déanamh ómóis dó.” 3 Nuair a chuala Héaród rí an méíd sin, bhí sé corraithe, agus Iarúsailéim go léir mar an gcéanna.4 Thionóil sé le chéile uachtaráin na sagart agus scríobhaithe an phobail, agus d’fhiafraigh díobh cén áit a raibh an Críost le saolú. 5 D’inis siad dó: “I mBeithil Iúdáia: óir sin é atá sa scríbhinn ón bhfáidh: 6 ‘Thusa, a Bheithil, i dtalamh Iúdá, níl tú baol ar an té is lú i measc prionsaí Iúdá, óir is asat a thiocfaidh ceann urra a bheidh ina aoire ar mo phobalsa, Iosrael.’” 7 Ansin chuir Héaród fios ar na saoithe os íseal agus fuair tuairisc uathu ar an am a bhfacthas an réalta. 8 Chuir sé go Beithil iad ansin agus dúirt: “Imígí agus cuirigí fiafraí ghéar ar an leanbh. Nuair a bhíonn sé faighte agaibh, cuirigí scéala chugam chun go rachainn féin ann ag déanamh ómóis dó.” 9 Nuair a chuala siad caint an rí, d’imigh siad leo. Agus an réalta, a bhí feicthe acu roimhe sin ag éirí, ghluais sí rompu go dtí gur stad sí os cionn na háite ina raibh an leanbh. 10 Nuair a chonaic siad an réalta, bhí áthas an-mhór orthu. 11 Agus ar dhul isteach sa teach dóibh, chonaic siad an leanbh le Muire a mháthair, agus d’umhlaigh siad go talamh ag déanamh ómóis dó. Agus d’oscail siad a gcistí agus d’ofráil siad tabhartais dó, ór agus túis agus miorra. 12 Agus ó fuair siad foilsiú i mbrionglóid gan dul ar ais go dtí Héaród, ghabh siad bóthar eile abhaile chun a dtíre féin.
[bookmark: _GoBack]Tógadh na véarsaí ón mBíobla ó An Bíobla Naofa, cóipcheart 1981, An Sagart. Arna n-úsáid le caoinchead. Cosaint ar gach ceart.

